Iben bil-għaqal jisma' tagħlim missieru, imma l-insolenti ma joqgħodx għaċ-ċanfir. Min jagħmel il-ġid bi kliemu, ġid ikollu, imma ħsieb il-qarrieq iwassal għall-vjolenza. Min jgħasses kliemu jħares ħajtu, min jgħid wisq jiġi fl-għali. Ix-xewqa tal-għażżien tibqa' bla temma, imma l-beżlin ikollhom bix-xaba'. Min hu ġust jobgħod il-gideb, il-ħażin jiżra' l-għajb u l-mistħija. Min jimxi bis-sewwa jitħares mis-sewwa, imma l-ħażin bi ħżunitu jiġġarraf. Hawn min jagħmilha ta' għani u m'għandu xejn; u hawn min jagħmilha ta' fqir u għandu ħafna. L-għani b'ġidu jifdi lilu nnifsu, imma l-fqir m'għandux biex jinfeda. Dawl il-ġust jiddi bil-qawwa, imma jintefa musbieħ il-ħżiena. Min hu moħħu ħafif iġib il-ġlied bi kburitu, min jieħu l-parir isib l-għerf. Il-ġid miksub ta' malajr, malajr jinħela, imma min jiġma' ftit ftit, ikattar ġidu. It-tama mtawla tmarrad il-qalb, imma xewqa maqtugħa hi bħal siġra tal-ħajja. Min iwarrab kelma tajba jgħarraq lilu nnifsu, min iweġġaħ il-kmand ikollu ħlas tajjeb. Tagħlim l-għaref hu għajn il-ħajja għal min irid jeħles mix-xibka tal-mewt. Min hu bil-għaqal jirbaħ l-imħabba, min jimxi bil-qerq jiġġarraf. L-għaqli jagħmel kollox bi ħsieb, imma l-iblah juri fil-beraħ bluhitu. Ambaxxatur ħażin jaqla' l-inkwiet, messaġġier tajjeb iġib il-kwiet. Faqar u għajb fuq min iwarrab it-tagħlim, imma ġieħ ikollu min jilqa' t-twiddib. Xewqa maqtugħa tferraħ il-qalb; il-boloh ma jħobbux jitbiegħdu mill-ħażin. Min jagħmilha mal-għaref, isir għaref, min imur mal-boloh, jaqa' fl-hemm. Il-midinbin riżqhom ħażin, u l-ġusti jitħallsu bil-ġid. Ġid it-tajjeb jgħaddi b'wirt għal ulied uliedu, imma ġid il-midneb jirtuh il-ġusti. L-art mhix maħduma tista' tgħajjex lill-fqir, imma dan ma jsirx minħabba l-inġustizzja. Min iżomm lura l-bastun jobgħod lil ibnu, imma min iħobbu jieħu ħsieb iwiddbu. Il-ġust jiekol u jixba', imma l-ħżiena jibqgħu bil-ġuħ.